ATP30 วิ่งเฉียด 6% รับเพิ่มทุน PP ผนึกพาร์ทเนอร์ ต่อยอดธุรกิจ-ขยายฐานลูกค้า
ATP30 วิ่งเฉียด 6% รับเพิ่มทุน PP ผนึกพาร์ทเนอร์ ต่อยอดธุรกิจ-ขยายฐานลูกค้า ล่าสุดอยู่ที่ 1.08 บาท บวก 0.06 บาท หรือ 5.88% มูลค่าซื้อขาย 7.38 ล้านบาท
ATP30 วิ่งเฉียด 6% รับเพิ่มทุน PP ผนึกพาร์ทเนอร์ ต่อยอดธุรกิจ-ขยายฐานลูกค้า ล่าสุดอยู่ที่ 1.08 บาท บวก 0.06 บาท หรือ 5.88% มูลค่าซื้อขาย 7.38 ล้านบาท
21 ม.ค. 2564

ผู้สื่อข่าวรายงานว่า ราคาหุ้น บริษัท เอทีพี 30 จำกัด (มหาชน) หรือ ATP30 ล่าสุด ณ เวลา 11.16 น. อยู่ที่ 1.08 บาท บวก 0.06 บาท หรือ 5.88% สูงสุดที่ 1.10 บาท ต่ำสุดที่ 1.02 บาท ด้วยมูลค่าซื้อขาย 7.38 ล้านบาท

ทั้งนี้ ราคาหุ้น ATP30 ปรับตัวขึ้นสูงสุดในรอบ 11 เดือน นับตั้งแต่ราคาหุ้นอยู่ที่ระดับ 1.11 บาท เมื่อวันที่ 27 ก.พ. 2563 หลังที่ประชุมคณะกรรมการบริษัทเมื่อวานนี้ (20 ม.ค.) อนุมัติให้เสนอต่อที่ประชุมวิสามัญผู้ถือหุ้น ครั้งที่ 1/2564 เพื่อพิจารณาขออนุมัติการเพิ่มทุนจดทะเบียนเป็น 170.58 ล้านบาท จากเดิม 154.33 ล้านบาท โดยออกหุ้นใหม่ 65 ล้านหุ้น พาร์หุ้นละ 0.25 บาท เสนอขายบุคคลในวงจำกัด (PP) คือ บริษัท โตโยต้า ทูโช ไทย โฮลดิ้งส์ จำกัด (TTTH) ที่ราคาหุ้นละ 0.99 บาท คิดเป็นมูลค่า 64.35 ล้านบาท ซึ่งจะทำให้ TTTH เข้ามาถือหุ้นในบริษัทสัดส่วน 9.53%
สำหรับวัตถุประสงค์ในการเพิ่มทุนครั้งนี้ เพื่อนำเงินไปใช้เป็นเงินทุนหมุนเวียนในการดำเนินงาน และรองรับการขยายธุรกิจในอนาคต ขณะที่ยังเป็นการเสริมสร้างโครงสร้างเงินทุน รวมถึงฐานะทางการเงินให้แข็งแกร่งขึ้นสำหรับรองรับการขยายตัวทางธุรกิจ อีกทั้ง TTTH มีเครือข่ายในธุรกิจที่เกี่ยวข้องกับการดำเนินธุรกิจของบริษัทในปัจจุบันและต่อไปในอนาคต ส่งผลให้บริษัทสามารถขยายการเติบโตได้อย่างต่อเนื่อง ทั้งนี้ บริษัทกำหนดวันประชุมวิสามัญผู้ถือหุ้นครั้งที่ 1/2564 เพื่อพิจารณาเรื่องดังกล่าวในวันที่ 24 ก.พ.64
โดยนายปิยะ เตชากูล กรรมการผู้จัดการ ATP30 กล่าวว่า TTTH เป็นบริษัทที่มีฐานะทางการเงินมั่งคงและศักยภาพในด้านการลงทุน เป็นผู้เชี่ยวชาญในการดำเนินธุรกิจและมีสายสัมพันธ์ที่ดีกับธุรกิจที่หลากหลาย อีกทั้งมีเครือข่ายในธุรกิจที่เกี่ยวข้องกับการดำเนินงานของ ATP30 ในปัจจุบันและในอนาคต ซึ่งการเข้ามาถือหุ้นของ TTTH จะนำความรู้ความสามารถ รวมถึงประสบการณ์มาส่งเสริมและสนับสนุนเพื่อให้บริษัทสามารถขยายแผนธุรกิจ ซึ่งบริษัทเล็งเห็นศักยภาพและโอกาสในการเติบโต เพื่อการเพิ่มรายได้ค่าบริการในอนาคต และประโยชน์ของผู้ถือหุ้น
อนึ่ง บริษัท โตโยต้า ทูโช (ไทยแลนด์) เป็นผู้นำธุรกิจนำเข้า-ส่งออก ธุรกิจนายหน้าตัวแทน ธุรกิจบริการ ธุรกิจซื้อขาย และธุรกิจค้าปลีกทั้งในประเทศไทยและต่างประเทศ ปัจจุบัน มีธุรกิจร่วมทุนกับบริษัทต่างๆ มากกว่า 80 บริษัท และบริษัท โตโยต้า ทูโช คอร์เปอเรชั่น ซึ่งเป็นบริษัทแม่มีบริษัทในเครือมากกว่า 90 ประเทศทั่วโลก
 